TEAMG ไม่เกี่ยวงานวิศวฯ กรณี “เขื่อนแตก” ฟากราคาหุ้นรูดต่อ ปิดหลุดจอง 2%
TEAMG ไม่เกี่ยวงานวิศวฯ กรณี "เขื่อนแตก" ฟากราคาหุ้นรูดต่อ! ปิดหลุดจอง 2%
26 ก.ค. 2561

สืบเนื่องจากช่วงเช้าวันนี้ (26 ก.ค.) “ข่าวหุ้นธุรกิจออนไลน” รายงานกรณี ราคาหุ้น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ปรับตัวลดลง โดยมีการระบุ ว่าอาจเกิดจากนักลงทุนมีความกังวล รวมถึงความเชื่อมั่นต่อการปฏิบัติงานของบริษัทฯ ในฐานะที่ปรึกษาด้านวิศวกรรมของโครงการเขื่อนเซเปียน-เซน้ำน้อยในสาธารณรัฐประชาธิปไตยประชาชนลาว
ทั้งนี้ จากการตรวจสอบพบว่า TEAMG เป็นเพียงผู้จัดทำรายงานผลกระทบด้านสิ่งแวดล้อม (EIA) เท่านั้น โดยเป็นการรับว่าจ้างจากบริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH โดยไม่ได้มีส่วนเกี่ยวข้องกับงานให้บริการที่ปรึกษาด้านวิศวกรรมหรือการก่อสร้างที่เกี่ยวข้องกับโครงการดังกล่าวแต่อย่างใด
ด้านราคาหุ้น TEAMG ปิดตลาดวันนี้ (26 ก.ค.) อยู่ที่ 2.36 บาท ลบ 0.06 บาท หรือ 2.48% สูงสุดที่ 2.44 บาท ต่ำสุดที่ 2.34 บาท ด้วยมูลค่าซื้อขาย 47.95 ล้านบาท ขณะเดียวกันราคาหุ้นยังปรับตัวลงต่ำกว่าราคา IPO ที่ 2.42 บาท 0.06 บาท หรือคิดเป็น 2.47%